钦定古今图书集成/明伦汇编/氏族典/第242卷 > 张鉴
## 钦定古今图书集成/明伦汇编/氏族典/第242卷 > 张鉴

按《宋史张鉴传》：“鉴字德明，瀛州团练使藏英之孙。父
裔，以荫补供奉官。鉴本将家，幼能嗜学，太平兴国三
年擢进士第，释褐大理评事，升太子右赞善大夫，知
婺州。还拜监察御史。奉诏决狱江左，颇雪冤滞。历殿
中侍御史，判三司度支、凭由催欠司。王明、李惟清荐
其能，用为江南转运使，迁刑部员外郎、屯田郎中，改”
都勾院，擢拜枢密直学士、知通进银台封駮司。淳化
中，盗起西蜀，王继恩讨平之，而御军无政，其下恃功
暴横。益州张咏密奏，请命近臣分屯师旅，即遣鉴与
冯守规偕往。事平归朝，拜左谏议大夫。真宗即位，迁
给事中。咸平初，改工部侍郎，出知广州。三年，移知朗
州。景德初，卒。子士廉为殿中丞；士宗太子洗马，士程
屯田员外郎。